Document ID: 32009R0890

ΚΑΝΟΝΙΣΜΌΣ (ΕΚ) αριθ. 890/2009 ΤΗΣ ΕΠΙΤΡΟΠΉΣ
της 25ης Σεπτεμβρίου 2009
σχετικά με την τροποποίηση του κανονισμού (ΕΚ) αριθ. 1385/2007 για τις λεπτομέρειες εφαρμογής του κανονισμού (ΕΚ) αριθ. 774/94 του Συμβουλίου όσον αφορά το άνοιγμα και τον τρόπο διαχείρισης ορισμένων κοινοτικών δασμολογικών ποσοστώσεων στον τομέα του κρέατος πουλερικών και την παρέκκλιση από αυτόν τον κανονισμό
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 1234/2007 του Συμβουλίου, της 22ας Οκτωβρίου 2007, για τη θέσπιση κοινής οργάνωσης των γεωργικών αγορών και ειδικών διατάξεων για ορισμένα γεωργικά προϊόντα («ενιαίος κανονισμός ΚΟΑ») (1), και ιδίως το άρθρο 144 παράγραφος 1, σε συνδυασμό με το άρθρο 4,
τον κανονισμό (ΕΚ) αριθ. 774/94 του Συμβουλίου, της 29ης Μαρτίου 1994, για το άνοιγμα και τον τρόπο διαχείρισης ορισμένων κοινοτικών δασμολογικών ποσοστώσεων για το βόειο κρέας υψηλής ποιότητας, το χοίρειο κρέας, το κρέας πουλερικών, το σιτάρι και το σμιγάδι, καθώς και τα πίτουρα εν γένει και άλλα υπολείμματα (2), και ιδίως το άρθρο 7,
την απόφαση 2009/718/ΕΚ του Συμβουλίου (3) σχετικά με την υπογραφή και τη σύναψη της συμφωνίας υπό μορφή ανταλλαγής επιστολών μεταξύ της Ευρωπαϊκής Κοινότητας και της Βραζιλίας, και ιδίως το άρθρο 2,
Εκτιμώντας τα ακόλουθα:
(1)
Οι δασμολογικές ποσοστώσεις της ομάδας αριθ. 1 και της ομάδας αριθ. 4 που προβλέπονται στο παράρτημα I του κανονισμού (ΕΚ) αριθ. 1385/2007 της Επιτροπής (4), με αύξοντες αριθμούς 09.4410 και 09.4420 αντιστοίχως, και υπάγονται στους κωδικούς ΣΟ 0207 14 10, (κατεψυγμένα τεμάχια κοτόπουλων) και 0207 27 10 (κατεψυγμένα τεμάχια γαλοπούλας), χορηγούνται ειδικά για τη Βραζιλία.
(2)
Η συμφωνία υπό μορφή ανταλλαγής επιστολών μεταξύ της Ευρωπαϊκής Κοινότητας και της Βραζιλίας, η οποία έχει συναφθεί στο πλαίσιο των διαπραγματεύσεων δυνάμει του άρθρου XXIV παράγραφος 6, και του άρθρου XXVIII της γενικής συμφωνίας δασμών και εμπορίου (GATT) του 1994 (5), η οποία εγκρίθηκε με την απόφαση 2009/718/ΕΚ του Συμβουλίου, προβλέπει ετήσια δασμολογική ποσόστωση εισαγωγής κρέατος πουλερικών ανερχόμενη σε 2 500 τόνους για ορισμένα κατεψυγμένα τεμάχια κοτόπουλων (κωδικός ΣΟ 0207 14 10), καθώς και ετήσια δασμολογική ποσόστωση εισαγωγής κρέατος γαλοπούλας ανερχόμενη σε 2 500 τόνους για ορισμένα κατεψυγμένα τεμάχια γαλοπούλας (κωδικός ΣΟ 0207 27 10), με συντελεστή 0 %. Η συμφωνία αυτή θα αρχίσει να ισχύει την 1η Οκτωβρίου 2009.
(3)
Είναι σκόπιμο να προστεθούν οι ποσότητες αυτές στις ποσοστώσεις των ομάδων 1 και 4.
(4)
Ο κανονισμός (ΕΚ) αριθ. 1385/2007 πρέπει να τροποποιηθεί αναλόγως.
(5)
Δεδομένου ότι η συνήθης περίοδος υποβολής των αιτήσεων για την τέταρτη υποπερίοδο ποσόστωσης του έτους 2009 είχε παρέλθει κατά τη χρονική στιγμή της έναρξης ισχύος της συμφωνίας, είναι σκόπιμο να προβλεφθεί πρόσθετη περίοδος υποβολής αιτήσεων για τις ποσότητες που προστίθενται στις ισχύουσες ποσοστώσεις.
(6)
Ο παρών κανονισμός πρέπει να εφαρμοστεί από την ημερομηνία έναρξης ισχύος της συμφωνίας με την Βραζιλία.
(7)
Τα μέτρα που προβλέπονται στον παρόντα κανονισμό είναι σύμφωνα με τη γνώμη της διαχειριστικής επιτροπής για την κοινή οργάνωση των γεωργικών αγορών,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Το παράρτημα Ι του κανονισμού (ΕΚ) αριθ. 1385/2007 αντικαθίσταται από το κείμενο που περιλαμβάνεται στο παράρτημα του παρόντος κανονισμού.
Άρθρο 2
Κατά παρέκκλιση από το άρθρο 5 του κανονισμού (ΕΚ) αριθ. 1385/2007, για την τέταρτη υποπερίοδο του έτους 2009 ανοίγεται δεύτερη περίοδος αιτήσεων από 1 έως 5 Οκτωβρίου για τις ομάδες 1 και 4.
Για κάθε μία από αυτές τις ομάδες, προστίθεται ποσότητα 625 τόνων στην ποσότητα που είναι διαθέσιμη μετά την πρώτη περίοδο αιτήσεων για την τέταρτη υποπερίοδο του έτους 2009.
Η αίτηση χορήγησης πιστοποιητικού αφορά 10 τόνους το ελάχιστο και 298,3 τόνους το μέγιστο για την ομάδα 1 και 10 τόνους το ελάχιστο και 107,5 τόνους το μέγιστο για την ομάδα 4.
Άρθρο 3
Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
Εφαρμόζεται από την 1η Οκτωβρίου 2009.
Εντούτοις, το άρθρο 1 εφαρμόζεται από το έτος ποσόστωσης 2010.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 25 Σεπτεμβρίου 2009.

Labels: 3
15
17